स्टेडियम में भिड़ गए बड़े जिम्मेदार; मुखिया की दावत से मिनिस्टर रहे नदारद
Rajasthan Bureaucracy Politics Unheard Stories   प्रदेश के मुखिया लंबे समय से प्रदेश में सरकार रिपीट करवाने का नारा दे रहे हैं। इस बीच पार्टी और मुखिया ने सर्वे भी करवाया है
सत्ताधारी पार्टी में आंतरिक लोकतंत्र हिलोरे मारता रहता है। एक मंत्री पर आरोप लगे तो कई साथी मंत्री टोह लेने लगे लेकिन जब कोई हलचल नहीं हुई तो कानाफूसी शुरू हो गई। एक मंत्री ने किस्सा सुनाते हुए दावा किया कि रात को सपने में भगवान महादेव आए।
महादेव ने मांगने को कहा तो अगले जन्म में राजधानी वाला मंत्री बनाने का वरदान मांग लिया। महादेव ने भी किसी की इतनी गलतियां माफ नहीं की, जितनी मंत्री जी की उनके मुखिया ने की हैं। अब इस वरदान का रहस्य सत्ताधारी पार्टी की सियासत को समझने वाले जानते हैं।
प्रदेश के मुखिया की मौजूदगी में क्यों लगे देश के मुखिया के नारे
प्रदेश के मुखिया लंबे समय से प्रदेश में सरकार रिपीट करवाने का नारा दे रहे हैं। इस बीच पार्टी और मुखिया ने सर्वे भी करवाया है। इस सर्वे में सत्ताधारी पार्टी को उम्मीद से ज्यादा सीटें दी गई है। कई जानकार तलाश में है कि महीने भर में ऐसा निचोड़ किस आधार पर निकाला है।
अब सर्वे अपनी जगह है और ग्रांउड रियलिटी अपनी जगह। प्रदेश के मुखिया को रात को ही युवाओं ने इसका अहसास भी करवा दिया। जैसे ही मुखिया मैच देखने स्टेडियम पहुंचे वहां देश के मुखिया के नारे लगने शुरू हो गए। सबसे रोचक बात यह रही कि जिस वक्त नारेबाजी हो रही थी वहां वीआईपी बॉक्स में सत्ताधारी पार्टी की युवा और स्टूडेंट विंग के सैकड़ों नेता कार्यकर्ता बैठे थे, लेकिन किसी ने जवाबी नारेबाजी नहीं की। सर्वे और हकीकत में इतना अंतर तो होता ही है।
मुखिया की दावत से क्यों नदारद रहे मंत्री ?
प्रदेश के मुखिया ने सिविल सर्विसेज डे की पूर्व संध्या पर ब्यूरोक्रेट्स को डिनर दिया। ब्यूरोक्रेट्स के साथ मंत्रियों को भी डिनर का न्योता दिया गया,लेकिन मंत्रियों की संख्या देखकर हर कोई हैरान था। 29 में से 22 मंत्री मुखिया की दावत से नदारद थे।
मुखिया के डिनर के वक्त ही क्रिकेट मैच था, अब मैच देखने तो मुखिया भी गए थे लेकिन मंत्रियों का डिनर में नहीं जाने पर कानाफूसी शुरू हो गई है।
अफसरों को दिए डिनर में मंत्रियों को बुलाने पर कुछ ने आपत्ति भी की। किसी रणनीतिकार ने इस पूरे घटनाक्रम पर कहा कि इससे अच्छा तो मंत्रियों को बुलाते ही नहीं ताकि अफसरों को भी वीवीआईपी फीलिंग आती।
पूर्व मुखिया के दौरों में नजारा बदला
प्रदेश की पूर्व मुखिया ने नहरी क्षेत्र का दौरा किया। इस दौरे में उनके बयान से लेकर कई चर्चा है। पहली बार पूरा संगठन भी पूर्व मुखिया के कार्यक्रमों और सभाओं में नजर आया।
इसे संगठन के नए मुखिया के आने के बाद बदले हुए समीकरणों और चुनावी साल की नई रणनीति के तौर पर देखा जा रहा है।
अब चुनाव में जाने से पहले एकजुटता का मैसेज देना जरूरी होता है। भरतपुर में पार्टी के चाणक्य की सभा के बाद भी बहुत कुछ बदला है, उस सभा में पूर्व मुखिया को जिस तरह अहमियत मिली उसके बाद लाइन क्लियर हो गई है। जानकार कह रहे हैं अब आगे भी यही नजारा देखने को मिलेगा।
स्टेडियम में क्यों झगड़े आरसीए के दो बड़े पदाधिकारी
क्रिकेट जेंटलमैन गेम माना जाता रहा है लेकिन क्रिकेट की राजनीति के लिए यह कहावत सही बैठे यह जरूरी नहीं है।
क्रिकेट मैच होते ही यह राजनीति चरम पर आ जाती है। पिछले दिनों मैच से पहले आरसीए के जिम्मेदारों के बीच भी तनातनी हो गई।
आरसीए के सबसे बड़े पदाधिकारी के सामने सेक्रेटरी ने सत्ता के सबसे बड़े दफ्तर के कामकाज पर सवाल उठाते हुए तल्ख कमेंट कर दिए।
सेक्रेटरी के कमेंट सुन सबसे बड़े पदाधिकारी को भी ताव आ गया और कह दिया कि यह सब पावर उसी की वजह से है जिसे आप कोस रहे हैं।
शास्त्रार्थ इतना आगे बढ़ा कि सेक्रेटरी पास फेंककर चले गए। सेक्रेटरी संवैधानिक पद पर बैठे नेताजी के खास हैं।
विधायक को पहचान का संकट, गेट पर रोका
शेखावाटी क्षेत्र के एक विधायक सत्ताधारी पार्टी की फीडबैक बैठक में पहुंचे। जहां फीडबैक लिया जा रहा था उसका वॉर रूम नाम दिया है। वॉर रूम में हर कोई नेता जा नहीं जा सकता और पहरा रहता है।
फीडबैक बैठक में शेखावाटी क्षेत्र के विधायक भी पहुंचे। विधायक जी को गेट पर ही रोक दिया, कार्यकर्ता पहचान नहीं पाए। विधायक ने परिचय दिया तब जाकर जाने दिया। विधायक उपचुनाव जीते हैं। विधायक के पिताजी को यह नौबत नहीं आती थी।
प्रमोटी आईएएस को नए जिलों की कमान देने का फामूर्ला
नए जिलों की घोषणा के बाद अब उसे धरातल पर उतारने की चुनौती है। सत्ता के सबसे बड़े ऑफिस में इसका काम भी चल रहा है। पहला काम नए जिलों में कलेक्टर एसपी लगाने का है। नए जिलों में कलेक्टर—एसपी और दूसरे अफसर लगाने के लिए एक्सरसाइज चल रही है।
मुखिया की लाइन को समझकर ही एक्सरसाइज चल रही है। नए जिलों में प्रमोटी आईएएस अफसरों को ज्यादा लगाने का फार्मूला अपनाने का सुझाव दिया गया है।
सत्ता के सबसे बड़े केंद्र के जानकार जल्द आईएएस अफसरों की ट्रांसफर पोस्टिंग की लिस्ट निकलने की संभावना जता रहे हैं। नए जिलों की कमान प्रमोटी अफसरों को देने के पीछे कई तरह के समीकरण साधने की भी जुगत है।
इलेस्ट्रेशन : संजय डिमरी
वीडियो: राहुल बंसल
सुनी-सुनाई में पिछले सप्ताह भी थे कई किस्से, पढ़ने के लिए यहां क्लिक करें…
19 नए जिले, लेकिन कलेक्टर-एसपी सबको नहीं मिलेंगे:किसने दिया मंत्रियों को बदलने का सुझाव, भागवत का भाषण और संगठन मुखिया की झपकी